„ Harkalega ráðist á oddvita flokksins í borginni " Sigmundur Davíð segir að harkalega hafi verið ráðist á oddvita flokksins í Reykjavík . Sigmundur Davíð Gunnlaugsson , formaður Framsóknarflokksins , segir að harkalega hafi verið ráðist á oddvita flokksins í borginni í kosningabaráttunni . Þessi lýsti hann yfir í viðtali í Ríkissjónvarpinu um hálf tvö í nótt . Sveinbjörg Birna Sveinbjörnsdóttir , oddviti Framsóknar í borginni , var mikið í umræðunni , eftir ummæli hennar um lóðarúthlutun til Félags múslima . Ummælin féllu fyrir átta dögum síðan og hafa verið ofarlega á baugi í fréttaflutningi síðan . Sigmundur segir að moskumálið hafi líklega vakið athygli kjósenda á öðrum málum flokksins , eins og skipulagsmálum . „ Svo hefur flugvallarmálið líklega verið mikilvægara en menn trúðu í upphafi . “ Honum var bent á að gagnrýni á Sveinbjörgu hafi einnig komið innan úr Framsóknarflokknum . Gunnar Bragi Sveinsson utanríkisráðherra , Sigrún Magnúsdóttir þingflokksformaður og Samband ungs Framsóknarfólks , lýstu yfir vanþóknun sinni á ummælum Sveinbjargar . Sigmundur segir að ummæli Sveinbjargar hafi ekki verið meðvitað útspil til að vekja athygli á framboðinu . „ Þetta var eitthvað sem hafði verið til umræðu en ekki upp á yfirborðinu . “ En hann viðurkennir þó að ummælin hafi vakið athygli á Framsókn í Reykjavík og öðrum málefnum flokksins . Hann sagði kosningabaráttuna geta verið erfiða fyrir framboð ef þau næðu ekki að láta rödd sína heyrast . Framsóknarkonur í Reykjavík sungu lagið Fljúgum hærra hátt og snjallt á kosningavöku Framsóknar í kvöld .